[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 4.5.2005

KOM(2005) 189 endelig

1992/0449 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets direktiv om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (optisk stråling) (19. særdirektiv i henhold til artikel 16, stk. 1, i direktiv 89/391/EØF)

1992/0449 (COD)

MEDDELELSE FRA KOMMISSIONEN TIL EUROPA-PARLAMENTETi henhold til EF-traktatens artikel 251, stk. 2, andet afsnitvedrørende

Rådets fælles holdning med henblik på vedtagelse af Europa-Parlamentets og Rådets direktiv om minimumsforskrifter for sikkerhed og sundhed i forbindelse med arbejdstagernes eksponering for risici på grund af fysiske agenser (optisk stråling) (19. særdirektiv i henhold til artikel 16, stk. 1, i direktiv 89/391/EØF)

1. SAGSFORLØB

Fremsendelse af forslaget til Europa-Parlamentet* og Rådet (KOM(1992) 560 endelig – 1992/0449 (COD)):

8.2.1993 (EFT C 77 af 18.3.1993)* var endnu ikke omfattet af den fælles beslutningsprocedure, da forslaget blev fremsat.

Det Økonomiske og Sociale Udvalgs udtalelse:

30.6.1993 (EFT C 249 af 13.9.1993).

Regionsudvalgets udtalelse*:

* Regionsudvalget meddelte ved skrivelse af 13. januar 2000, at det ikke ville afgive udtalelse.

Europa-Parlamentets udtalelse (ved førstebehandlingen):

20.4.1994 (EFT C 128 af 9.5.1994), bekræftet den 16.9.1999 (EFT C 54 af 25.2.2000).

Fremsendelse af det ændrede forslag til Rådet:

8.7.1994 (EFT C 230 af 19.8.1994).

Rådets formelle vedtagelse af den fælles holdning (ved enstemmighed):

18.4.2005

2. FORMÅLET MED KOMMISSIONENS FORSLAG

Det oprindelige forslag er baseret på traktatens artikel 118 A (nu artikel 137) og er udformet som et særdirektiv i henhold til artikel 16, stk. 1, i rammedirektiv 89/391/EØF.

Forslaget tager sigte på at beskytte arbejdstagernes sikkerhed og sundhed mod risici i forbindelse med eksponering for fysiske agenser. Det finder anvendelse på fire fysiske agenser: støj (risici for hørelsen), vibrationer (risici for arme, hænder og hele kroppen), elektromagnetiske felter og optisk stråling (sundhedsrisici som følge af induktionsstrøm i kroppen, stød, forbrændinger og optagelse af varmeenergi).

Bestemmelserne om vibrationer, elektromagnetiske felter og optisk stråling er nye, mens bestemmelserne om støj allerede fandtes i Rådets direktiv 86/188/EØF.

Rådet har valgt at koncentrere sig om en enkelt agens ad gangen, med vibrationer som den første.

Kommissionen og samtlige delegationer har accepteret denne fremgangsmåde, der består i at forhandle om en enkelt del af Kommissionens forslag ad gangen, uden af den grund at afvise de øvrige, der forblev på Rådets bord med henblik på videre drøftelser.

Hvad angår de tre første fysiske agenser, vibrationer, støj og elektromagnetiske felter, har Europa-Parlamentet og Rådet vedtaget tre direktiver, henholdsvis direktiv 2002/44/EF, direktiv 2003/10/EF og direktiv 2004/40/EF. Dette forslag er fjerde og sidste fase i den fremgangsmåde, Rådet har valgt at anvende, nemlig at behandle hver enkelt fysisk agens i et særdirektiv[1].

3. BEMÆRKNINGER TIL DEN FÆLLES HOLDNING

3.1. Generelle bemærkninger

Da forslaget er blevet opdelt, begrænser den fælles holdning sig til minimumsforskrifterne for beskyttelse af arbejdstagernes sikkerhed og sundhed i forbindelse med risici, som opstår eller kan opstå, når arbejdstagere eksponeres for optisk stråling.

Den fælles holdnings indfaldsvinkel til eksponering for optisk stråling afhænger af, om der er tale om stråling fra kunstige kilder eller fra naturlige kilder. Hvor der er tale om eksponering fra kunstige kilder fastsætter den fælles holdning eksponeringsgrænseværdier, der er baseret direkte på konstaterede helbredsvirkninger og biologiske overvejelser. Overholdelse af disse grænser sikrer, at de arbejdstagere, som eksponeres for optisk stråling, beskyttes mod alle kendte sundhedsskadelige virkninger. Disse værdier er fastsat med forsigtighed og er stort set baseret på ICNIRP's[2] retningslinjer og anbefalinger med hensyn til begrænsning af eksponering for ikke-ioniserende stråling. Disse videnskabeligt fastsatte retningslinjer er udarbejdet for at forebygge de akutte og langsigtede virkninger på øjne og hud, der kan forekomme i forbindelse med høj eksponering. De eksponeringsværdier, der foreskrives i ICNIRP's retningslinjer, er i overensstemmelse med dem, der er udviklet af andre uafhængige videnskabelige rådgivningsorganer. Da de anbefalede eksponeringsgrænseværdier for optisk stråling er fastsat med forsigtighed, afstår den fælles holdning fra at introducere lavere aktionsværdier, således som det var tilfældet for eksponering for elektromagnetiske felter (direktiv 2004/40/EF).

Da anvendelsen af eksponeringsgrænseværdier ikke skønnes hensigtsmæssig i forbindelse med eksponering fra naturlige kilder for optisk stråling, f.eks. stråling fra solen eller fra naturlig ild, understreger den fælles holdning vigtigheden af oplysning og uddannelse af arbejdstagerne, af forudgående risikovurdering og derefter af forebyggende foranstaltninger med henblik på at fjerne eller begrænse virkningerne af eksponeringen for stråling fra naturlige kilder.

I den fælles holdning fastsættes de forebyggende foranstaltninger, der er nødvendige for at begrænse de risici, arbejdstagerne eksponeres for. Disse forebyggende foranstaltninger beror først og fremmest på arbejdsgiverens forpligtelse til at identificere og vurdere de forskellige risici for arbejdstagerne som følge af eksponering for optisk stråling i forbindelse med arbejdet. Et af hovedelementerne i den fælles holdning er derfor vurderingen af arbejdstagernes eksponering for optisk stråling, som det kan være nødvendigt at måle og/eller beregne. I denne forbindelse indeholder den fælles holdning instruktioner om de metoder, der skal anvendes for at vurdere eksponeringsniveauerne: IEC's, CIE's eller CEN's[3] normer og anbefalinger skal anvendes, og såfremt disse ikke kan anvendes, skal nationale eller internationale videnskabelige retningslinjer følges. For at undgå at virksomhederne bebyrdes unødigt kan vurderingen inddrage oplysninger fra producenterne af det udstyr, der frembringer optisk stråling, hvor dette udstyr er omfattet af et relevant fællesskabsdirektiv.

Arbejdsgiveren er på grundlag af risikovurderingen - medmindre den påviser, at eksponeringsgrænseværdierne ikke overskrides, og at sikkerhedsrisici kan udelukkes - forpligtet til at udarbejde og gennemføre en handlingsplan med tekniske og/eller organisatoriske foranstaltninger, som tager sigte på at forebygge eksponering, der overskrider eksponeringsgrænseværdierne.

Den fælles holdning indeholder også detaljerede foranstaltninger vedrørende oplysning og uddannelse for arbejdstagere, som eksponeres for risici i forbindelse med optisk stråling. Den foreskriver desuden en "relevant helbredskontrol" af arbejdstagere, der kan være udsat for skadelige indvirkninger på deres sundhed eller sikkerhed.

Rådets fælles holdning er stort set i tråd med Kommissionens forslag, selv om den er opbygget på en anden måde, fordi forslaget er blevet delt op, og selv om der er indført visse ændringer som følge af den tekniske og videnskabelige udvikling på området siden vedtagelsen af Kommissionens forslag i 1994.

3.2. Parlamentets ændringsforslag ved førstebehandlingen

De ændringsforslag vedrørende optisk stråling, som Europa-Parlamentet vedtog ved førstebehandlingen, har nummer 1, 4-21, 25, 27 og 34-36.

Ændringsforslag 1, 5, 9, 14 og 16 er medtaget i deres helhed, både i artikel 5 i den fælles holdning og i det ændrede forslag.

Ændringsforslag 13 er medtaget i sin helhed i den fælles holdning med en anden ordlyd i artikel 5.

Ændringsforslag 4 er delvist medtaget i den fælles holdning i artikel 2, litra e), mens det blev medtaget i sin fulde ordlyd i det ændrede forslag. Kommissionen er indforstået hermed, da denne ændring er mere relevant i betragtning af direktivets nye opbygning og den nye forebyggende tilgang, der er en følge af udviklingen i den tekniske viden efter 1994.

Ændringsforslag 10 og 17 er medtaget indholdsmæssigt i artikel 4, stk. 4, i den fælles holdning.

Ændringsforslag 12 er medtaget indholdsmæssigt i artikel 5, stk. 1, i den fælles holdning og i sin helhed i det ændrede forslag. I den fælles holdning refereres der nu til fjernelse af risikoen eller reduktion heraf til et minimum. Dette er acceptabelt for Kommissionen, da det sikrer et højere beskyttelsesniveau i overensstemmelse med direktiv 89/391/EØF.

Ændringsforslag 15, der vedrører helbredskontrol, og som var medtaget i det ændrede forslag, indgår i modsætning til Kommissionens oprindelige ønsker ikke i den fælles holdning. Selv om Kommissionen ville have foretrukket, at denne ændring blev medtaget i sin fulde ordlyd i den fælles holdning, accepterede Kommissionen, at den blev udelukket for dermed at lette opnåelsen af et samlet kompromis.

Ændringsforslag 25, der ikke er medtaget i det ændrede forslag, er indarbejdet i den fælles holdning i sin helhed i artikel 12.

Ændringsforslag 6, 7, 8, 11, 18, 19, 20, 21, 27 og 34-36, der var medtaget i det ændrede forslag, indgår ikke i den fælles holdning. Kommissionen er indforstået hermed, da disse ændringer ikke er relevante i betragtning af direktivets nye opbygning og den nye forebyggende tilgang, der er en følge af udviklingen i den tekniske viden efter 1994. Endvidere:

- er ændringsforslag 18, 19 og 20 overflødige, da den fælles holdning ikke indeholder særlige bestemmelser om undtagelser eller fritagelse,

- accepterede Kommissionen med hensyn til ændringsforslag 21 Rådets forslag om at betragte standardbestemmelsen i artikel 11 om et udvalg, der skal bistå Kommissionen, som tilstrækkelig.

De vigtigste forskelle mellem den fælles holdning og Kommissionens ændrede forslag vedrører:

- den nye struktur, eftersom optisk stråling er omfattet af et særdirektiv,

- omstrukturering og omformulering af eksponeringsgrænseværdierne, herunder fjernelse af begreberne aktionsværdi og tærskelværdi, med henblik på at bringe direktivets bestemmelser i overensstemmelse med den seneste teknologiske og videnskabelige udvikling på området,

- tabellerne og bestemmelserne i bilagene, der er i overensstemmelse med ICNIRP's anbefalinger. I de yderst få tilfælde, hvor ICNIRP ikke har fremsat kvantificerede anbefalinger, nemlig med hensyn til særlige situationer med vedvarende optisk stråling (laser), blev henstillinger fra IEC anvendt. Det bør bemærkes, at der kun er få områder inden for sundhed og sikkerhed på arbejdspladsen, hvor der hersker så udbredt enighed mellem nationale og internationale rådgivende sundhedsmyndigheder om eksponeringsgrænseværdier,

- referencer til normer, anbefalinger og videnskabelige retningslinjer for vurdering, måling og beregning af eksponeringsniveauer i forbindelse med kunstige kilder for optisk stråling, der skal udføres i forbindelse med risikovurdering,

- fjernelse af kravet om indberetning til de ansvarshavende myndigheder af visse aktiviteter, der formodes at være forbundet med særlig risiko.

Hvad angår helbredskontrol, har Kommissionen accepteret artikel 8 i den fælles holdning som et kompromis, til trods for at helbredskontrollens forebyggende karakter ikke udtrykkeligt nævnes, og til trods for at arbejdstagerne ikke er berettiget til særlige helbredsundersøgelser i tilfælde af overeksponering.

4. KONKLUSIONER/ GENERELLE BEMÆRKINGER

Kommissionen finder, at den fælles holdning er i overensstemmelse med de grundlæggende mål i Kommissionens oprindelige ændrede forslag. Den finder også, at den fælles holdning har inddraget den seneste teknologiske og videnskabelige udvikling med hensyn til risikoen ved eksponering for optisk stråling og størstedelen af de forslag Europa-Parlamentet har fremsat i sine ændringsforslag.

Kommissionen tilslutter sig den fælles holdning i sin helhed.

5. ERKLÆRING FRA KOMMISSIONEN

I LØBET AF DE SIDSTE DISKUSSIONER FORUD FOR VEDTAGELSEN, FREMSATTE RÅDET FØLGENDE UDTALELSE OM UDVIKLING AF PRAKTISKE RETNINGSLINJER:

" Rådet opfordrer Kommissionen til efter høring af Det Rådgivende Udvalg for Sundhed og Sikkerhed på Arbejdspladsen at udarbejde praktiske retningslinjer for at lette gennemførelsen af bestemmelserne i dette direktiv, særlig artikel 4 og 5, samt bilagene."

Kommissionens svar på Rådets erklæring til Rådets mødeprotokol:

" Kommissionen noterer sig Rådets opfordring og vil tage passende hensyn hertil. Kommissionen forbeholder sig dog ret til at handle i overensstemmelse med traktatens bestemmelser, i medfør af sin initiativret og under hensyn til de budgetmæssige og menneskelige ressourcer, den har til rådighed."

[1] Jf. erklæring til Rådets mødeprotokol den 25. juni 2001.

[2] ICNIRP: International Commission on Non-Ionising Radiation Protection.

[3] IEC: International Electrotechnical Commission (Den Internationale Elektrotekniske Kommission)CIE: Commission Internationale de l'Eclairage (Den Internationale Belysningskommission)CEN: European Committee for Standardisation (Den Europæiske Standardiseringsorganisation).